


Lago ta regala edificio na Imelda Hof 


E muchanan di Imelda Hof no tin mester di usa un klas preta mas pa siña obra di man. Respondiendo na un 
peticion di e Soeurnan di Bethania cu ta maneha Imelda Hof, e compania, na October 1958, a regala nan e oficina 
anterior di Acid & Edeleanu Plant cu a wordo re-emplasa pa uno nobo di concreto. 


E ex-oficina traha di palo a wordo corta den dos y transporta riba un truck (flatbed) pa e sitio na Noord. Despues 
cu el a wordo poní bek den otro pa contratistanan local, el a wordo usa pa e Soeurnan pa nan programa di obra di 
man. 


E trabou di transportacion cual tabata rekeri ayudo di Riggers for di Mechanical Yard y un combinacion di 
tracker-trailer cu normalmente ta wordo usa pa lastra aparatonan pisa, a tuma dos dia. E edificio mester a wordo 
hiba den dos parti pa motibo di su peso y haltura. E prome pida, pisando mas o menos 24 ton a wordo hiba dia 30 
di september 1958 y e di dos e siguiente dia. Cada biaha a tuma seis ora y mei. Pa compañia e Riggernan y e truck, 
a bay electricista, linemen di telefon y polis di gobierno. Wayanan di coriente y telefon den laira a wordo movi y 
hisa pa traha luga pa e truck cu su carga di 18 pia halto pasa cu tur seguridad. Polisnan tabata regla e trafico pa e 
caravana. 


E edificio a sirbi como oficina di Acid $: Edeleanu Plant for di Januari 1930 te ora cu esun nobo a bin cla na 
september 1958. Dia a traha e oficina di palo aki e tabata un tercera parti di loke e tabata dia a move pa Imelda Hof. 
Na 1934 e edificio a wordo haci dos bes mas grandi y dos aña despues a pone un fundeshi di concreto. E 
cambionan aki tabata debi na e aumento di empleadonan den e oficina. Aki, na aña 1958, ta unda mi a traha na dos 
oficina, na oficina di L.O.F. y aki na e oficina nobo. Pa move for di un oficina pa otro, mi mester a pasa rijbewijs 
pa core scooter. Si nos ta coda e oficina aki tabaa keda net pazuid di Postkantoor na San Nicolas y tambe un porta 
(gate) cu su parkeeplaats pa esnan cu tabata traha na e parti west di e refineria. Despues gobierno a tuma over e 
parti aki y awo nos tin un stacion di Arubus. 


E edificio nobo di Imelda Hof pa obra di man tabata bou di supervision di e Soeurnan di Bethania y pa tur e 
muchanan muhe hoben. El a wordo cambia den un localidad grandi pa acomoda tal obranan manera trahamento di 
modelo cu klei, cortamento di cuero, pintamento y lo demas. Ademas di drecha e interior, contratistanan local 
tambe a bolbe uni e dos seccionnan di e edificio y haci'e manera e tabata originalmente y pone riba su fundeshi 
nobo. 


Rosalie Teagle Hall: 


Pa yuda damanan hoben prepara pa mañan. Mannan chikito instabil ta crece den mannan fuerte y firme na e centro 
nobo di obra di man pa muchanan muhe na Imelda Hof. E centro cu ta carga nomber di Rosalie Teagle Hall segun 
Sra. Teagle cu ta un benefactora di e luga, a wordo haci un luga completo di trabou. E edificio cu tin forma di un 
"L" ta duna Soeurnan di Bethania e facilidadnan pa siña muchanan muhe hoben tal ofishinan util manera pintura di 
textiel, bordamento, kimamento den palo, cosemento, trahamento di macuto, articulonan di cuero y ceramico. E 
soeurnan cu tin encargo di Imelda Hof ta kere cu e sabidurianan aki lo haci e muchanan muhe miho amanan di cas 
y miho cuidadano ora nan laga e institucion pa sigui cu nan bida. 


Imelda Hof ta un di cuatro pueblecitonan hubenil na mundo cu ta wordo traha na Noord pa muchanan neglisha y 
menos previlegia pa medio di subsidio parcial door di e gobierno insular di Aruba. Den cada un di e casnan aki ta 
biba 15 mucha, un soeur cu ta actua como ama di cas y un cu ta su ayudante. Anto un ambiente mas o menos di un 
cas di berdad ta wordo realisa pa e muchanan. 


Pa varios aña e muchanan di e pueblecito tabata usa e scol preta pa siña obra di man y pa practica loke nan a siña. 
Un gesto door di Lago na October 1958 a hinca bida nobo den e programa di obra di man di Imelda Hof. Esaki 
tabata ora cu Lago a duna y hiba e ex-oficina di Acid & Edeleanu Plant. Un edifico cu durante 26 aña a sirbi como 
oficina di e planta aki, un planta cu a bin acerca pa asina Lago por a produci sweetened gasoline, esta gasolin cu 
menos azufre aden. Esaki a evita cu e gasolin mester a wordo trata na su destino enbes di aki na Lago mes. 


E soeurnan di Bethania a remodela e edificio despues cu trahadonan boluntario a pega e dos seccionnan y a pone 
un fundeshi nobo. Awo e ta dos cuarto grandi unda e muchanan muhe ta traha yen di energia. Den un di nan tin 
mashinnan di cose unda e bishitante por mira un soeur cu hopi pasenshi ta mustra e muchanan e usonan di un 
mashin di cose. Den un otro skina tin un grupo di mucha muhe cu ta pasa nan tempo cu combersacion alegre 
mientras nan ta borda lenso of slopi di cushinchi. Na otro banda di e gang, den profundo concentracion, tin un 
mucha muhe ta stencil diseño complica riba paña mientras un amiga ta pinta decoracion bunita riba un calbas. Un 
exhibicion special ta recoge bista di e bishitante. Aki tin figuranan artistico traha di concha y pluma, imagen di klei, 
capa di palo pa foto album cu diseño kima aden, lenso y slopi borda cu diseño di Aruba, colorido schaaltje di palo, 
bunita paña di bisti y macuto fini. E edificio a trece e sabiduria y animacion. 


Imelda Hof a wordo yama segun Overate Imelda, of Moeder Imelda, kende durante ultimo 30 aña tabata e superior 
di e Orden, E Orden tin 500 soeur cu ta percura pa mas cu 1000 mucha muhe den henter mundo. Binti soeur ta 
biba den e convento nobo y cuatro cas pa sirbi e 60 muchanan. Na Imelda Hof, muchanan homber te na edad di 





siete aña y muchanan muhe te na edad cu nan ta wordo husga capas pa contribui na sociedad ta wordo duna 
refugio, cuido y consuelo. A 
Pa usa plenamente e Rosalie Teagle Hall pa siña e muchanan muhe hoben obranan di man valioso y pa duna nan 
confiansa cu uso di nan man, e soeurnan ta spera di duna nan un miho oportunidad pa adapta nan mes na bida. 


Bendicionamento di e convento nobo di soeurnan di Bethania na Imelda Hof pa Obispo M. J. Holterman, Obispo 
di Willemstad, a tuma luga traimerdia dia 17 di november 1958. Construi e aña aki na un costo di Fls.300,000.00, 
e structura ta e cas nobo di 20 soeur dedica na e programa hubenil di Imelda Hof. Mas o menos cuarenta invitado 
tabata presente na e ceremonia. 


Moeder Imelda y Magdalena cu ta vicaria general, a bin Aruba na 1951 y e construccion di e casnan pa muchanan 
a cuminsa e siguiente aña. Cada cas ta contene 15 mucha, un soeur cu ta actua como “mama di cas” y un soeur cu 
ta ayudante. Cada edificio tin su mesun cushina y comedor. Nan a wordo traha na un costo di Fls.200,000.00 cual a 
wordo yuda cu parti door di gobierno insular di Aruba. E convento nobo a wordo traha for di fondo di e 
congregacion mes, asistencia di Lago y for di un fiansa for di gobierno insular. 


Ademas di e ayudo continuo di gobierno insular, e Orden a ricibo ayudo for di Lago y Lions Club. Lago a regala 
un edificio pa ser usa pa traha obranan di man. E soeurnan a yamel”e “Rosalie Teagle” cu gratitud pa e asistencia 
duna door di B. Teagle, gerente di Relacion Publico di Lago, y Sra. Teagle. Lions Club a duna mashin di cose pa 
enseñansa di trabounan di cas y Lions tur aña ta yuda cu Sinterklaas. 


Basicamente un soeur di e pueblo hubenil di Bethania na Imelda Hof ta provee un ambiente propio pa e muchanan 
nan bida domestico a debilita nan door di morto di nan mayor of negligencia na cas. 


E soeurnan di Bethania a establece e tres reglanan aki pa bolbe construi e bida di hubentud meritorio: 1. Percura pa 
muchanan cu ta biba di casnan kibra den un pueblo hubenil manera Imelda Hof. 2. Rehabilita delincuentenan 
femenino cu ta den prison of reformatorio (na Europa solamente). 3. Rehabilitacion interno, cual ta un proyecto 
unico segun cual un mucha muhe delincuente door di soeurnan den nan mes circulo y despues di un periodo di 
prueba, tambe por bira un soeur. Un maximo di un tercer parti di e soeurnan por consisti di e muchanan muhe 
rehabilita. E identidad di e grupo aki ta wordo teni secreto dentro di e consegracion. Ningun hende sa cua di e 
soeurnan a wordo rehabilita. 


E orden di Soeurnan Bethania a wordo funda na aña 1867 door di Reverendo Jozef Lataste di Orden di 
Dominicanonan. El a haya e idea mientras e tabata predica na muhenan den un prison na Sur di Francia unda el a 
descubri cu hopi bon calidadnan tabata scondi dentro di e muhenan. 

